На основу члана 26. став 1. Закона о јавном дугу („Службени гласник РС”, бр. 61/05, 107/09, 78/11 и 68/15),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О ОПШТИМ УСЛОВИМА ЗА ЕМИСИЈУ И ПРОДАЈУ ДРЖАВНИХ ХАРТИЈА ОД ВРЕДНОСТИ НА ПРИМАРНОМ ТРЖИШТУ

Члан 1.

У Уредби о општим условима за емисију и продају државних хартија од вредности на примарном тржишту („Службени гласник РС”, број 100/14), у члану 2. после тачке 5) додаје се тачка 5а), која гласи:

„5а) Штедне обвезнице су дугорочне хартије од вредности са роком доспећа једнаким или већим од две године са купоном, које могу куповати само домаћа пунолетна физичка лица;ˮ.

После тачке 26) додају се тач. 26а), 26б) и 26в), које гласе:

„26а) Приступни период представља период у коме инвеститор у штедне обвезнице може поднети налог за куповину ових обвезница;

26б) Превремена исплата представља опцију која имаоцу штедне обвезнице омогућава да након истека предвиђеног временског периода ову обвезницу наплати пре рока доспећа, при чему за то плаћа накнаду за превремену исплату;

26в) Накнада за превремену исплату представља износ који издавалац наплаћује од имаоца штедне обвезнице приликом превремене исплате те обвезнице;ˮ.

Члан 2.

У члану 5. став 1. тачке 2) тачка на крају замењује се са тачком и запетом.

Додаје се тачка 3), која гласи:

„3) инвеститори у штедне обвезнице.ˮ.

Став 2. мења се и гласи:

„Инвеститори аукцијској платформи могу приступити преко овлашћених учесника, осим инвеститора у штедне обвезнице.ˮ.

Члан 3.

После члана 40. додају се глава VА и чл. 40а, 40б, 40в, 40г, 40д, 40ђ, 40е и 40ж, који гласе:

„VА ШТЕДНЕ ОБВЕЗНИЦЕ

Члан 40а

Инвеститор у штедне обвезнице може бити само домаће пунолетно физичко лице.

Члан 40б

Штедне обвезнице су деноминоване у динарима и еврима.

Номинална вредност штедне обвезнице деноминоване у динарима износи 2.000 динара.

Номинална вредност штедне обвезнице деноминоване у еврима износи 100 евра.

Један инвеститор у штедне обвезнице може имати највише 5000 комада штедних обвезница по једној емисији штедних обвезница деноминованих у динарима, односно 500 комада штедних обвезница по једној емисији штедних обвезница деноминованих у еврима.

Подела штедних обвезница врши се по начелу приоритета – приоритет у подели штедних обвезница имају инвеститори који се први пријаве за куповину.

Штедне обвезнице се продају по номиналној вредности и имају купон који се исплаћује једном годишње.

Члан 40в

Уплата штедних обвезница врши се код Банке Поштанска штедионица а.д. Београд (у даљем тексту: Поштанска штедионица), члана Централног регистра.

Све накнаде за упис, уплату, отварање власничког рачуна финансијских инструмената, исплате купона и главнице по основу штедних обвезница које има Поштанска штедионица и Централни регистар по основу штедних обвезница плаћа Управа за јавни дуг и онe не могу бити већe од 0,65% од номиналне вредности емисије штедних обвезница, а што се ближе одређује споразумом (уговором) закљученим између Управе за јавни дуг, Поштанске штедионице и Централног регистра.

Споразумом (уговором) из става 2. овог члана регулише се и поступак уплате, уписа, исплате, као и друга питања у вези са куповином штедних обвезница.

Приликом уплате штедних обвезница код Поштанске штедионице инвеститору се издаје Потврда о уплати штедних обвезница Републике Србије, која је одштампана уз ову уредбу и чини њен саставни део.

Члан 40г

Министарство финансија и Управа за јавни дуг објављују јавни позив за упис и уплату штедних обвезница на својим интернет страницама.

Јавни позив из става 1. овог члана обавезно садржи следеће податке:

1) обим емисије, датум емисије, датум уписа у Централни регистар, датум доспећа штедних обвезница, у складу са актом о емисији штедних обвезница;

2) номиналну вредност једне штедне обвезнице;

3) купонску стопу и датуме исплате купона;

4) трајање приступног периода, у коме су заинтересовани инвеститори у штедне обвезнице обавезни да уплате новчана средства на рачун Републике Србије код Поштанске штедионице;

5) трајање периода у коме није могуће остварити превремену исплату;

6) каматну стопу која се примењује уколико дође до превремене исплате.

Поступак уписа штедних обвезница на власничке рачуне финансијских инструмената лица која су купила штедне обвезнице врши Централни регистар.

Члан 40д

Инвеститор у штедне обвезнице подноси налог за куповину штедних обвезница у приступном периоду. Новчана средства за куповину штедних обвезница уплаћују се истовремено са подношењем налога за куповину.

Није могуће повлачење поднетог налога за куповину штедних обвезница и уплаћених новчаних средстава.

Приступни период не може бити краћи од 15 дана од дана објаве јавног позива, а датум емисије не може бити касније од 21 дана по завршетку приступног периода.

Инвеститор у штедне обвезнице не остварује право на камату у приступном периоду и периоду до емисије штедне обвезнице.

Налог за куповину штедних обвезница подноси се Поштанској штедионици на обрасцу Налог за куповину штедних обвезница Републике Србије, који је одштампан уз ову уредбу и чини њен саставни део.

Саставни део Налога за куповину штедних обвезница Републике Србије чини Списак овлашћених лица за располагање штедним обвезницама Републике Србије у случају спречености услед теже болести, који је одштампан уз ову уредбу и чини њен саставни део.

Члан 40ђ

Превремена исплата је опција која се може применити након истека одређеног периода након уписа емисије штедних обвезница од стране Централног регистра и зависи од рочности штедних обвезница.

Захтев за превремену исплату подноси се Поштанској штедионици на обрасцу Захтев за превремену исплату штедних обвезница Републике Србије, који је одштампан уз ову уредбу и чини њен саставни део.

Изузетно од става 1. овог члана, превремена исплата је могућа и у року краћем од периода у коме се не може вршити превремена исплата у случају теже болести инвеститора у штедне обвезнице или неког од његових чланова уже породице.

Захтев за превремену исплату у случају теже болести подноси се Поштанској штедионици на обрасцу Захтев за превремену исплату штедних обвезница Републике Србије у случају теже болести, који је одштампан уз ову уредбу и чини њен саставни део. Уз овај захтев доставља се и адекватна лекарска документација којом се доказује случај теже болести.

Под тежим болестима сматрају се болести наведене у Листи тежих болести која чини саставни део обрасца Захтев за превремену исплату штедних обвезница Републике Србије у случају теже болести.

Члан 40е

Накнада за превремену исплату израчунава се по следећој формули:

при чему је:

NPI - накнада за превремену исплату

N - номинална вредност

n - број исплаћених купона

- годишња купонска стопа

- годишња купонска стопа за период од датума емитовања до датума превремене исплате

d - број дана од датума последње исплате купона до датума превремене исплате.

Обрачун дана врши се применом методе 30/360.

Годишња купонска стопа за период од датума емитовања до датума превремене исплате која се примењује одређује се актом о емисији штедне обвезнице и увек је нижа од купонске стопе штедне обвезнице која се превремено исплаћује.

Приликом превремене исплате инвеститору у штедне обвезнице исплаћује се износ уложен у штедне обвезнице (номинална вредност штедних обвезница) умањен за накнаду за превремену исплату.

Уколико се превремена исплата изврши у току купонског периода, инвеститор у штедне обвезнице остварује право на камату у периоду од датума последње исплате купона до датума превремене исплате.

Одлуку о превременој исплати доноси министар на предлог Комисије за превремену исплату коју образује директор Управе за јавни дуг. Комисија за превремену исплату има најмање пет чланова и сви чланови морају бити запослени у Управи за јавни дуг.

Испис и исплату штедних обвезница врши Централни регистар на основу одлуке о превременој исплати из става 6. овог члана.

Члан 40ж

Штедним обвезницама се не може трговати на секундарном тржишту.

Захтев за промену личних података, врши се на обрасцу Захтев за промену личних података инвеститора у штедне обвезнице Републике Србије, који је одштампан уз ову уредбу и чини њен саставни део.ˮ.

Члан 4.

Обрасци: Налог за куповину штедних обвезница Републике Србије, Списак овлашћених лица за располагање штедним обвезницама Републике Србије у случају спречености услед теже болести, Потврда о уплати штедних обвезница Републике Србије, Захтев за превремену исплату штедних обвезница Републике Србије у случају теже болести, Захтев за превремену исплату штедних обвезница Републике Србије и Захтев за промену личних података инвеститора у штедне обвезнице Републике Србије из члана 3. ове уредбе, одштампани су уз ову уредбу и чине њен саставни део.

Члан 5.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број:

У Београду, августа 2017. године

В Л А Д А

ПРЕДСЕДНИК

Ана Брнабић